**Több mint 40 tonna lejárt élelmiszert vontak ki a Nébih szakemberei a forgalomból**

**Egy Pest megyei telephelyen egy vállalkozás több raktárát ellenőrizték a Nemzeti Élelmiszerlánc-biztonsági Hivatal (Nébih) szakemberei. A vizsgálat során több mint 40 tonna lejárt élelmiszer forgalomból való kivonását rendelte el a hatóság. A termékek között 5-6 éve lejárt élelmiszerek is akadtak.**

Egy Pest megyei telephelyen, több, élelmiszer raktározásra használt helyiség ellenőrzését végezték el a Nébih szakemberei decemberben.

A több napon át tartó ellenőrzés során 419 tétel, összesen 40.531 kg forgalmazásra szánt, lejárt fogyaszthatósági és minőségmegőrzési idejű élelmiszer találtak az ellenőrök. A termékek között volt például 2015-ben lejárt kakaó, 2016-os minőségmegőrzési idejű cukorka, tortabevonó, süteménymáz, húsleveskocka, 2017-ben lejárt sütőpor, tortadara, de előfordultak több hónapja lejárt fogyaszthatósági idejű állati eredetű élelmiszerek is.

Az eljárás során a hatósági ellenőrök a jogsértő termékek forgalomba hozatalát azonnali hatállyal megtiltották, elrendelték azok forgalomból való kivonását, valamint hatósági zár alá helyezését.

Az eljárás és a bírság megállapítása folyamatban van.

Az érintett vállalkozás adatai megtalálhatóak a jogsértés listán: <https://portal.nebih.gov.hu/jogsertesek>

Az ellenőrzés során készült videó és fényképek elérhetőek a Nébih honlapján: <https://portal.nebih.gov.hu/-/tobb-mint-40-tonna-lejart-elelmiszert-vontak-ki-a-nebih-szakemberei-a-forgalombol>

2021. december 29.

Nemzeti Élelmiszerlánc-biztonsági Hivatal